Diari Oficial de la Generalitat Valenciana


Sumari del DOGV 8692, del 05-12-2019 (2019/11878)

RESOLUCIÓ de 29 de novembre de 2019, de la Conselleria d'Educació, Cultura i Esport, per la qual es crea una secció de l'Institut d'Educació Secundària Bovalar, de Castelló de la Plana, a la localitat de Borriol.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8692

Data del DOGV
:   05-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/11566


Data del document
:   29-11-2019

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 29 de novembre de 2019, de la Conselleria d'Educació, Cultura i Esport, per la qual es crea una secció de l'Institut d'Educació Secundària Bovalar, de Castelló de la Plana, a la localitat de Borriol. [2019/11125]  
Mitjançant el Decret 34/2001, de 13 de febrer, del Govern Valencià, es va crear l'Institut d'Educació Secundària número 10, amb codi de centre 22883321, de Castelló de la Plana. Mitjançant l'Ordre de 6 de març de 2001, de la Conselleria de Cultura i Educació, es va disposar el funcionament d'aquest IES, que va iniciar les seues activitats el curs acadèmic 2000-2001. Per mitjà de l'Ordre de 14 de febrer de 2005, de la Conselleria de Cultura, Educació i Esport, se li va atribuir la denominació específica de Bovalar.  
Actualment l'IES Bovalar, catalogat com a centre CAES, ha manifestat trobar-se amb una limitació d'espais, la qual cosa dificulta el seu treball metodològic, i que requereix realitzar una redistribució dels espais i grups per al bon funcionament del centre. Els estudis realitzats per Planificació Educativa posen de manifest la necessitat d'escolaritzar l'alumnat de la localitat de Borriol, un municipi que ha evolucionat demogràficament incrementant la seua població, i des del qual actualment es desplacen al voltant de 200 alumnes fins a l'IES Bovalar, de la pròxima ciutat de Castelló de la Plana.  
Atenent aquesta necessitat, l'Ajuntament de Borriol ha cedit gratuïtament a la Generalitat un solar situat en la zona nord-est de la localitat, entre el camí de la Serra i un camí pecuari, per a la ubicació d'un centre docent d'Educació Secundària previst en el mapa escolar. Tot això en el marc de col·laboració establit en l'apartat tercer de la disposició addicional quinzena de la Llei orgànica 2/2006, de 3 de maig, d'educació, i el Reial decret 2274/1993, de 22 de desembre, de cooperació de les corporacions locals amb el Ministeri d'Educació i Ciència, d'aplicació supletòria en la Comunitat Valenciana.  
Així, vista la necessitat de situar l'alumnat en edat de cursar Educació Secundària Obligatòria de la zona, d'acord amb la proposta de Planificació Educativa, es procedeix a crear una secció de l'IES Bovalar, de Castelló de la Plana, a la localitat de Borriol.  
La disposició addicional huitena del Reglament orgànic i funcional dels instituts d'Educació Secundària, aprovat pel Decret 234/1997, de 2 de setembre, del Govern Valencià (DOGV 08.09.1997), configura les seccions d'Educació Secundària Obligatòria com a centres dependents d'un institut d'Educació Secundària i faculta la Conselleria de Cultura i Educació per a la creació i supressió d'aquests centres. L'Ordre de 31 de juliol de 1998, de la Conselleria de Cultura, Educació i Ciència, regula les seccions dels instituts d'Educació Secundària (DOGV 20.08.1998).  
  
Així, de conformitat amb la proposta de la Direcció General de Centres Docents i fent ús de les competències que m'atorga l'article 28 de la Llei 5/1983, de 30 de desembre, del Consell, resolc:  
  
Primer  
Es crea, dependent de l'Institut d'Educació Secundària Bovalar, de Castelló de la Plana, codi 24630236, el centre docent següent:  
Província: Castelló  
Localitat: Borriol  
Denominació: Secció de l'Institut d'Educació Secundària Bovalar  
Codi: 88759074  
Domicili: camí de la Serra, núm. 1  
Composició: 8 unitats d'Educació Secundària Obligatòria  
Capacitat: 240 llocs escolars  
  
Segon  
1. El centre iniciarà les seues activitats en el curs acadèmic 2019-2020 i oferirà matrícula per a cursar Educació Secundària Obligatòria.  
2. El centre aplicarà el Programa d'ensenyament en valencià i el Programa d'educació plurilingüe i intercultural, d'acord amb el calendari d'aplicació de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià.  
  
Tercer  
La plantilla de la Secció d'Educació Secundària de l'IES Bovalar estarà composta per 22 professors o professores d'Educació Secundària. Aquests llocs es cobriran pel sistema de provisió específica.  
  
Quart  
La Direcció Territorial d'Educació, Cultura i Esport de Castelló nomenarà l'equip directiu del centre, de conformitat amb el que s'estableix en el Decret 234/1997, de 2 de setembre, del Consell, pel qual s'aprova el Reglament orgànic i funcional dels instituts d'Educació Secundària i en l'Ordre de 31 de juliol de 1998, de la Conselleria de Cultura, Educació i Ciència, per la qual es regulen les seccions dels instituts d'Educació Secundària de la Comunitat Valenciana.  
  
  
Cinqué  
La direcció general competent en matèria de centres docents determinarà i gestionarà els fons necessaris per a la posada en funcionament i el manteniment del centre, i el dotarà amb l'equipament i material didàctic necessaris. A aquest efecte, la Direcció Territorial d'Educació, Cultura i Esport de Castelló efectuarà l'oportuna i raonada proposta.  
  
  
Sisé  
El nombre màxim d'alumnat per aula, unitat o professorat serà determinat d'acord amb el que s'estableix en la normativa bàsica i en el Decret 59/2016, de 13 de maig, del Consell, pel qual es fixa el nombre màxim d'alumnat i la jornada lectiva del personal docent en els nivells no universitaris regulats per la LOE en els centres universitaris de la Comunitat Valenciana (DOGV 17 de maig), modificat pel Decret 89/2017, de 7 de juliol, del Consell (DOGV 14 de juliol).  
  
  
DISPOSICIÓ ADDICIONAL   
  
Única  
El que s'estableix en aquesta disposició s'inscriurà en el Registre de Centres Docents de la Generalitat Valenciana.  
  
  
DISPOSICIONS FINALS  
  
Primera  
S'autoritzen les direccions generals competents en matèria de centres docents, personal docent, règim econòmic i ordenació acadèmica, perquè, en l'àmbit de les seues respectives competències, adopten les mesures necessàries per a l'aplicació i el desenvolupament del que es disposa en la present resolució.  
  
Segona  
La present resolució entrarà en vigor el dia de la publicació en el Diari Oficial de la Generalitat Valenciana; no obstant això, els seus efectes s'entenen referits a l'inici del curs 2019-2020.  
Contra la present resolució, que posa fi a la via administrativa, es podrà presentar un recurs potestatiu de reposició, o bé plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
Tot això d'acord amb el que s'estableix en els articles 112 i següents de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 29 de novembre de 2019. El conseller d'Educació, Cultura i Esport: Vicent Marzà i Ibáñez.